b'\n_START_ARTICLE_\nForblindelsen\n_START_PARAGRAPH_\nForblindelsen (originaltittel: Die Blendung) er en roman av Elias Canetti, bulgarsk-f\xc3\xb8dte forfatter og av nobelprisvinneren i litteratur for 1981. Han skrev romanen p\xc3\xa5 tysk i \xc3\xa5ra 1930-1931, og den ble utgitt p\xc3\xa5 forlaget Reichner Verlag i Wien i 1936. Den norske oversettelsen ved Niels Magnus Bugge kom p\xc3\xa5 Solum forlag i 1993. Forblindelsen er en omfangsrik roman; den tysk f\xc3\xb8rsteutgaven er p\xc3\xa5 560 sider. P\xc3\xa5 engelsk har romanen f\xc3\xa5tt tittelen Auto-da-F\xc3\xa9, en henvisning til brenningen av p\xc3\xa5st\xc3\xa5tte kjettere av inkvisisjonen.\n_START_SECTION_\nHandlingsgang\n_START_PARAGRAPH_\nRomanen handler om den verdensber\xc3\xb8mte sinologen Peter Kien, som bor alene med husholdersken sin i en fireroms leilighet. Alle rommene i leiligheten er fylt med b\xc3\xb8ker fra golv til tak. Eneste m\xc3\xb8blement er et skrivebord og en divan. Kien betrakter all kontakt med omverdenen som forstyrrelser som avsporer han fra arbeidet med de gamle tekstene. Sj\xc3\xb8l ikke vitenskapelige symposier der han i kraft av sine avhandlinger ville v\xc3\xa6rt et midtpunkt, m\xc3\xb8ter han fram til, og alle professoratene som han blir tilbudt, takker han nei til. Det eneste som betyr noe for han, er biblioteket han er omgitt av, og det biblioteket som han har i sitt eget hode._NEWLINE_En dag f\xc3\xa5r han det for seg at husholdersken Therese Krumholz n\xc3\xa6rer den samme kj\xc3\xa6rligheten til b\xc3\xb8ker som han sj\xc3\xb8l, og i et \xc3\xb8yeblikks inspirasjon frir han til den seksten \xc3\xa5r eldre kvinnen. Som frue i huset krever hun visse rettigheter, og hun f\xc3\xa5r forhandla seg til tre rom og kj\xc3\xb8kkenet, mens mannen f\xc3\xa5r rommet med skrivebordet. Det oppst\xc3\xa5r ganske snart et fiendtlig forhold mellom ektefellene, men s\xc3\xa5 lenge hun holder seg til avtalen om ikke \xc3\xa5 snakke til han, er forholdet stabilt. To forhold f\xc3\xa5r Therese til \xc3\xa5 hate Kien; hans manglende interesse for kj\xc3\xb8nnslig omgang og mistanken om at han skjuler penger for henne. Hun har et umettelig begj\xc3\xa6r etter penger. Hun oppn\xc3\xa5r til slutt et testamente, men summen som er p\xc3\xa5f\xc3\xb8rt er s\xc3\xa5 lav at hun er sikker p\xc3\xa5 at han har lurt unna mesteparten. Kien drives til slutt ut av sin egen leilighet etter \xc3\xa5 ha blitt sl\xc3\xa5tt n\xc3\xa6rmest helsel\xc3\xb8s av kona to ganger._NEWLINE_Kien begynner n\xc3\xa5 \xc3\xa5 vandre rundt i byen og overnatte p\xc3\xa5 hotell. En bankbok som han f\xc3\xa5tt med seg gj\xc3\xb8r at han ikke trenger tenke p\xc3\xa5 penger. Men det er det andre som gj\xc3\xb8r; p\xc3\xa5 en nattklubb treffer han den pukkelrygga dvergen Fischerle, som sl\xc3\xa5r lag med Kien da han forst\xc3\xa5r at det er penger \xc3\xa5 hente. De ekteskapelige p\xc3\xa5kjenningene og omstillinga fra isolasjonen i leiligheta til et liv blant masse mennesker har gjort Kien sjukere; han er i ferd med \xc3\xa5 tape enhver realitetssans. Han tr\xc3\xa5ler byens bokhandler og bestiller imagin\xc3\xa6re fagb\xc3\xb8ker som han lagrer i sitt eget hode under dagens vandring. P\xc3\xa5 hotellrommet om kvelden m\xc3\xa5 han laste b\xc3\xb8kene ut av hodet og legge dem utover i rommet i digre stabler, godt hjulpet av Fischerle, som gj\xc3\xb8r gode miner til slett spill._NEWLINE_En dag kommer Kien forbi byens st\xc3\xb8rste pantel\xc3\xa5nerinstitutt, der sjette etasje er reservert for innleverte b\xc3\xb8ker. Fischerle overbeviser Kien om at b\xc3\xb8kene lider overlast der inne. For Kien, som mener at b\xc3\xb8ker er mer verdifulle enn mennesker, er tanken p\xc3\xa5 at b\xc3\xb8ker skal lide, ikke til \xc3\xa5 holde ut. Han vil opptre som b\xc3\xb8kenes redningsmann, og begynner \xc3\xa5 betale folk som kommer for at de skal snu og ta med seg b\xc3\xb8kene hjem igjen. N\xc3\xa5 iverksetter Fischerle sin plan for hvordan han skal f\xc3\xa5 avlurt Kien formuen hans. Han allierer seg med en broket skare av bekjentskaper, og med deres hjelp og en enkelt innpakka bok f\xc3\xa5r han Kien til \xc3\xa5 innl\xc3\xb8se den samme boka flere ganger til stadig mer uhyrlige summer._NEWLINE_Det h\xc3\xb8rer ogs\xc3\xa5 med i Fischerles plan \xc3\xa5 l\xc3\xb8se Kien fra ethvert b\xc3\xa5nd til Therese. Derfor forteller han Kien at kona er d\xc3\xb8d. I sin sinnsforvirring tror Kien at Therese har d\xc3\xb8dd av sult, innel\xc3\xa5st med b\xc3\xb8kene i leiligheta, og at han sj\xc3\xb8l er morder. Rettssaken frykter han ikke for, da han er sikker p\xc3\xa5 \xc3\xa5 bli glatt frikjent. Da han en dag m\xc3\xb8ter Therese utafor pantel\xc3\xa5nerinstituttet med b\xc3\xb8ker hun skal pante, tror han sikkert at han fantaserer. I virkeligheten har Therese sl\xc3\xa5tt seg sammen med portneren om \xc3\xa5 realisere boksamlinga. Det oppst\xc3\xa5r h\xc3\xa5ndgemeng, og alle tre blir innbrakt p\xc3\xa5 politistasjonen. Det ender med at portneren redder Peter ut av situasjonen, for deretter \xc3\xa5 ta han med seg hjem og holde han som fange i portnerboligen, mens han sj\xc3\xb8l lever med Therese i leiligheten._NEWLINE_Fischerle, som n\xc3\xa5 har f\xc3\xa5tt avlurt Kien det meste av formuen, iverksetter i mellomtida sitt store forvandlingsnummer. Ved hjelp av Kiens penger dresser han seg opp til en fin herre. Planen er \xc3\xa5 dukke opp i Amerika, der han skal forbl\xc3\xb8ffe verden med sine ferdigheter som sjakkspiller, og bli tilbedt av massene. Billetten til nattoget er alt bestilt; han skal bare hjemom som snarest for \xc3\xa5 hente ei notisbok som er av st\xc3\xb8rste viktighet. Dette skal vise seg \xc3\xa5 bli fatalt. Men f\xc3\xb8r han m\xc3\xb8ter sin skjebne, rekker han \xc3\xa5 f\xc3\xa5 sendt et telegram til Peters bror Georg, som er en kjent psykiater i Paris: \xc2\xabEr totalt skrullete. Din bror\xc2\xbb._NEWLINE_I et lengre tilbakeblikk fortelles historia om hvordan Georg Kien fatta interesse for de gale, fram til han n\xc3\xa5 sitter som direkt\xc3\xb8r for en stor sinnssykeanstalt i Paris, forgudet av sine pasienter og misunt og beundret av sine fagfeller. Telegrammet ankommer, og han ser seg n\xc3\xb8dsaget til \xc3\xa5 opps\xc3\xb8ke broren, som han ikke har hatt kontakt med p\xc3\xa5 \xc3\xa5tte \xc3\xa5r. _NEWLINE_Georg finner Peter i ytterste tilstand av fornedrelse og fysisk svekkelse i portnerboligen. Med sin psykologiske kl\xc3\xb8kt greier han s\xc3\xa5 noenlunde \xc3\xa5 f\xc3\xa5 ut av Peter hva som har skjedd, sj\xc3\xb8l om Peter ikke i klartekst kan eller vil gj\xc3\xb8re rede for de faktiske forhold, men beretter om sin skrekk for kvinner ved \xc3\xa5 hente eksempler fra gresk mytologi, Bibelen og andre skriftlige kilder p\xc3\xa5 kvinnens \xc3\xb8deleggende innvirkning p\xc3\xa5 mannen. Georg ordner elegant forholdet til b\xc3\xa5de Therese og portneren p\xc3\xa5 en slik m\xc3\xa5te at de aldri noen gang skal komme til \xc3\xa5 opps\xc3\xb8ke Peter igjen, og gjeninnsetter Peter i leiligheten med hele biblioteket intakt. Deretter reiser han tilbake til Paris._NEWLINE_Peter, som n\xc3\xa5 i det ytre er tilbake til utgangspunktet, viser seg imidlertid \xc3\xa5 ha f\xc3\xa5tt uopprettelige skader ved de p\xc3\xa5kjenningene han har v\xc3\xa6rt igjennom. I et anfall av dyp psykose setter han fyr p\xc3\xa5 leiligheten og brenner inne med alle sine b\xc3\xb8ker.'